Virallinen lehti nro C 362 , 02/12/1996 s. 0337



A4-0283/96 Päätöslauselma miesten ja naisten tasa-arvoisen kohtelun toteuttamisesta julkisella alalla Euroopan parlamentti, joka - ottaa huomioon seuraavien jäsenten antamat päätöslauselmaesitykset, a) Ligabue ja muut miesten ja naisten tasa-arvoisen kohtelun toteuttamisesta julkisella alalla (B4-0165/95), b) Sornosa Martinez ja muut miesten ja naisten tasa-arvoisesta kohtelusta Euroopan yhteisön toimielimissä (B4-0357/95), c) Colli Comelli miesten ja naisten tasa-arvoisesta kohtelusta julkisella alalla Italiassa (B4-0564/95), - ottaa huomioon direktiivin 76/207/ETY miesten ja naisten tasa-arvoisesta kohtelusta työhönotossa, ammattikoulutuksessa ja ylennyksissä sekä työolosuhteissa ((EYVL L 39, 14.2.1976, s. 40)), - ottaa huomioon sosiaalipolitiikkaa koskevan sopimuksen, joka on liitetty Euroopan unionista tehdyn sopimuksen sosiaalipolitiikkaa koskevaan pöytäkirjaan ja erityisesti sen 6 artiklan 3 kohdan, - ottaa huomioon neuvoston 13. joulukuuta 1984 naisten aseman edistämisestä antaman suosituksen (84/635/ETY) ((EYVL L 331, 19.12.1984, s. 34)), - ottaa huomioon yhteisön miesten ja naisten tasa-arvoista kohtelua koskevan neljännen keskipitkän aikavälin (1996 - 2000) toimintaohjelman (KOM(95)0381) ((EYVL L 335, 30.12.1995, s. 37)), - ottaa huomioon Yhdistyneiden kansakuntien yleissopimuksen kaikkinaisen naisten syrjinnän poistamisesta ja erityisesti sen 4 artiklan, - ottaa huomioon Pekingissä pidetyn YK:n neljännen naisten maailmankonferenssin raportin (A/CONF. 177/20), - ottaa huomioon 11. helmikuuta 1994 hyväksymänsä päätöslauselman naisten osuudesta päätöksentekoprosessissa ((EYVL C 61, 28.2.1994, s. 248)), - ottaa huomioon 24. toukokuuta 1996 antamansa lausunnon ehdotuksesta neuvoston suositukseksi miesten ja naisten tasapainoisesta osallistumisesta päätöksentekoon ((EYVL C 166, 10.6.1996, s. 269)), - ottaa huomioon työjärjestyksensä 148 artiklan, - ottaa huomioon naisten oikeuksien valiokunnan mietinnön sekä oikeusasioita ja kansalaisten oikeuksia käsittelevän valiokunnan lausunnon (A4-0283/96), A. ottaa huomioon naisten suuren osuuden julkisen alan työvoimasta ja sen, että joissakin jäsenvaltioissa yli 50 % julkisen alan työntekijöistä on naisia, B. ottaa kuitenkin huomioon, että naiset ovat erittäin selvästi aliedustettuja julkisen alan ylemmällä päätöksentekotasolla kaikissa jäsenvaltioissa ja Euroopan unionin toimielimissä, C. ottaa huomioon, että julkisen alan naistyöntekijät kärsivät suhteellisesti enemmän EMU-kriteereiden vaatimista menojen leikkauksista, D. ottaa huomioon, että julkinen ala voi toimia naisten tasa-arvoisen kohtelun ja naisten kannalta positiivisten toimien edelläkävijänä ja mallina kaikilla elämänaloilla, yksityinen sektori mukaan lukien, E. ottaa huomioon, että on välttämätöntä tuoda naiset mukaan päätöksentekoon kaikilla politiikan aloilla sekä kansallisella että eurooppalaisella tasolla, jotta miesten ja naisten tasa-arvoinen kohtelu voidaan sisällyttää yleispolitiikkaan kansallisella ja yhteisön tasolla, F. ottaa huomioon, että naiset edustavat yli puolta väestöstä ja että naisten ja miesten tasa-arvoinen edustus päätöksenteossa on elintärkeää demokratian kannalta ja vastaa jakautumaa yhteiskunnassa yleensä, G. ottaa huomioon, että positiivisilla toimilla pyritään vastustamaan naisten epäsuoraa syrjintää ryhmänä, jota esiintyy laajalti yhteiskunnassa, H. ottaa huomioon, että nimitettävien ja ylennettävien naisten tai miesten kiintiöt ja lukumääräiset tavoitteet aloilla ja tasoilla, joilla he ovat aliedustettuja, eivät näin ollen ole syrjiviä, vaan päinvastoin auttavat poistamaan nykyistä syrjintää, I. ottaa huomioon, että niissä järjestelmissä, joissa etusija työhönotossa ja ylennyksissä annetaan aliedustetulle sukupuolelle, yksilöllisten olosuhteiden huomioonottamista koskevat lausekkeet saavat työnantajat useimmissa tapauksissa suosimaan miespuolista ehdokasta, J. ottaa huomioon, että lastenhoitoa, joustavia työjärjestelyjä ja ei- siirrettävällä pohjalla olevaa vanhempainlomaa ei tule pitää positiivisina toimina naisten hyväksi, koska näitä on pidettävä sekä miesten että naisten saatavilla olevina etuina, jotka hyödyttävät sekä miehiä että naisia, K. ottaa huomioon, että vertikaalinen ja horisontaalinen sukupuolierottelu näkyy myös julkisessa elämässä, koska naiset työskentelevät enemmän ja saavuttavat korkeamman aseman eräillä aloilla enemmän kuin eräillä toisilla aloilla , joista useilta naiset puuttuvat lähes kokonaan, L. ottaa huomioon, että juuri niillä aloilla, joilla naiset ovat jyrkästi aliedustettuja, ei laadita miesten ja naisten tasa-arvoista kohtelua koskevia suunnitelmia, eikä olemassaolevia suunnitelmia toteuteta silloinkaan, kun asianomainen jäsenvaltio tai toimielin sitä vaatii, M. ottaa huomioon, että miesten ja naisten tasa-arvoa koskevia ohjelmia ja suunnitelmia on tuettava säännöllisellä tilannearvioinnilla ja mitattavissa olevien indikaattorien avulla, N. ottaa huomioon, että miesten ja naisten tasa-arvoista kohtelua julkisella alalla koskevien tilastotietojen laatu ja määrä vaihtelee huomattavasti jäsenvaltiosta toiseen, ja että tilastointi on monissa tapauksissa lähes olematonta, O. ottaa huomioon, että meidän on ymmärrettävä ne ongelmat, jotka ovat miesten ja naisten tasa-arvoisen kohtelun tiellä niillä aloilla, joilla naiset ovat jyrkästi aliedustettuja, vaikka niillä olisikin voimassa oleva tasa- arvosuunnitelma, P. ottaa huomioon, että julkisen elämän koulutusohjelmien tavoitteena tulisi olla sekä naisten urakehitysmahdollisuuksien parantaminen että miesten ja naisten tasa-arvoisen kohtelun edistämisen merkityksen tuominen nykyistä paremmin johtavassa asemassa olevien virkamiesten tietoisuuteen, Q. ottaa huomioon, että naiset ovat ammatillisesti huonommassa asemassa siihen saakka, kunnes perhe-elämään liittyvä vastuu jaetaan uudelleen miesten ja naisten kesken ja työelämä ja perhe-elämä sovitetaan paremmin yhteen; 1. Kehottaa jäsenvaltioita hallitusten välisessä konferenssissa sisällyttämään tarkistettuun perustamissopimukseen uuden oikeudellisen perustan miesten ja naisten tasapuolista kohtelua ja miesten ja naisten oikeuksia varten, joka antaisi oikeudelliset mahdollisuudet positiivisiin toimiin miesten ja naisten tasa-arvoisen kohtelun edistämiseksi; 2. Katsoo, että positiiviset toimet on määriteltävä tarkemmin yhteisön lainsäädännössä ja että tämän määritelmän tulee nimenomaisesti sisältyä edellä mainittuun tarkistettuun direktiiviin 76/207/ETY; näin voitaisiin asettaa unionissa tapahtuvilla positiivisilla toimille yleinen kehys; 3. Uskoo lujasti läheisyysperiaatteeseen positiivisten toimien yhteydessä ja katsoo näin ollen, että jäsenvaltioita ei saa estää toteuttamasta niitä positiivisia toimia, jotka ne yhteisön lainsäädännön mukaisesti toimiessaan katsovat asianmukaisimmiksi ja parhaiten kansalliseen kulttuuriin ja perinteisiin sopiviksi; 4. Tukee niitä jäsenvaltioita, jotka ovat ottaneet käyttöön (ei-automaattisen) naisten suosimisen periaatteen ylennys- ja työhönottotapauksissa, joissa ehdokkailla on yhtäläinen ansioluettelo ja pätevyys, alalla tai tasolla, jolla naiset ovat aliedustettuna, tämä periaate koskee yhtäläisesti miehiä niillä aloilla, joilla miehet ovat aliedustettuja; 5. Kehottaa jäsenvaltioita, elleivät ne jo ole sitä tehneet, ottamaan julkisella alalla käyttöön miesten ja naisten tasa-arvoista kohtelua koskevat suunnitelmat, joihin kuuluvat keskushallinnon yksiköille annettavat ohjeet edistää naisten työhönottoa ja ylennyksiä; 6. Kehottaa jäsenvaltioita ja EU:n toimielimiä asettamaan lukumääräiset tavoitteet, joiden mukaan niiden on tiettyyn määräaikaan mennessä nimitettävä tietty määrä naisia päättäviin virkoihin jokaisessa osastossa ja toimielimessä, ja ellei näitä tavoitelukuja saavuteta vuoteen 2000 mennessä, ottamaan käyttöön kiintiöjärjestelmä sekä miehiä että naisia varten; 7. Vaatii jäsenvaltioita erottamaan toisistaan lyhyen tähtäimen ja pitkän tähtäimen tavoitteet ja varmistamaan, että lyhyen tähtäimen tavoitteet muotoillaan saavutettavissa oleviksi tavoitteiksi, joiden saavuttamista voidaan säännöllisesti arvioida; 8. Kehottaa niitä jäsenvaltioita, joilla on voimassa oleva henkilöstön työhönottoa ja ylennyksiä koskeva kilpailujärjestelmä, tutkimaan työhönoton ja ylennysten kilpailujen ehtoja tavoitteena ehkäistä jo ennakolta tilanteet, joissa naisia ja miehiä kohdellaan eriarvoisella tavalla; 9. Kehottaa jäsenvaltioita varmistamaan myös sen, että jokainen osasto, ministeriö tai virasto valmistelee oman tasa-arvosuunnitelmansa, jossa on joustavat lukumääräiset tavoitteet sen mukaan, mikä on ylemmissä viroissa olevien naisten nykyinen lukumäärä ja ylennettävien naisten potentiaalinen lukumäärä; 10. Vaatii jäsenvaltioita ryhtymään toimiin miesten ja naisten tasa-arvoista kohtelua vastaan esiintyvää vihamielisyyttä ja välinpitämättömyyttä vastaan, mukaan lukien naisten ja miesten tasa-arvoista kohtelua asianomaisissa ministeriöissä ja muissa julkisissa toimielimissä koskevan tietoisuuden lisääminen, ja mukaan lukien sanktiot koskemaan niitä ministeriöitä ja julkisia toimielimiä, jotka eivät ota käyttöön eivätkä toteuta miesten ja naisten tasa-arvoista kohtelua koskevia suunnitelmia naisten hyväksi; 11. Vaatii jäsenvaltioita kehottamaan ministeriöitä ja julkisia toimielimiä, siellä missä naiset ovat jyrkästi aliedustettuja huolimatta tasa- arvosuunnitelmien olemassaolosta, laatimaan laajat kertomukset ongelmista, joita niillä on tasa-arvoisen kohtelun edistämisessä, tasa- arvosuunnitelmien tehon parantamiseksi; 12. Kehottaa jäsenvaltioita olemaan käyttämättä julkisten menojen leikkauksia tekosyynä siihen, että eivät toteuta tasa-arvosuunnitelmia ja tasa- arvopolitiikkaa julkisella alalla tai peruuttavat niiden käyttöönoton; 13. Kehottaa jäsenvaltioita valvomaan miesten ja naisten tasa-arvoista kohtelua koskevia suunnitelmia vuosittaisella pohjalla ja mitattavissa olevilla indikaattoreilla, mukaan lukien ylennysten ja nimitysten suhde hakijoiden määrään, eroamisluvut sekä koulutuksen ja joustavien työjärjestelyjen saatavuus, sekä julkaisemaan vuositilastot tason, osaston ja hallinnonalan mukaan; 14. Uskoo, että asianmukaiseen arviointiin pystyy vain tähän tehtävään nimenomaisesti nimitetty henkilökunta, ja sekin vain julkisen alan ammattiliittojen ja työnantajien myötävaikutuksella; 15. Kehottaa julkisen alan työnantajia työpaikkailmoituksissaan myönteisellä tavalla toivottamaan naispuoliset hakijat tervetulleiksi hakemaan työpaikkoja aloilla, joilla naiset ovat aliedustettuja; 16. Huomauttaa, että työelämän ja perhe-elämän yhteensovittaminen ja hoitotehtävien uudelleenjako naisten ja miesten välillä on miesten ja naisten tasa-arvoisen kohtelun välttämätön edellytys; ja huomauttaa, että tätä tarkoitusta varten on lisättävä sekä naisten että miesten mahdollisuuksia vanhempainlomaan ja hoitovapaaseen, lastenhoitoon, joustavaan työaikaan ja hoitotyötä tekevien suojeluun; 17. Kehottaa komissiota esittämään ehdotuksen yhteisön lainsäädännöksi, joka vaatii jäsenvaltioita laatimaan julkisen alan tasa-arvolainsäädännön ja ottamaan huomioon seuraavat avainkohdat: a) naisten urakehitysohjelmien perustaminen; b) naisasiamiesten nimittäminen ja tasa-arvopolitiikan seurantaelinten luominen; c) työkuvausten uudelleenarviointi siten, että ne vastaavat palkkatasa- arvon periaatetta; d) virkaiän hylkääminen ylennyksen perusteena; e) tasa-arvoisen edustuksen rohkaiseminen valinta-, ylennys- ja työhönottotehtävissä; f) meriittien käyttäminen ylentämisperusteena virkaiän sijasta; 18. Kehottaa neuvostoa hyväksymään palkkatasa-arvon ja naisten ja miesten tasa- arvoisen kohtelun todistusvelvollisuutta koskevan direktiiviehdotuksen; 19. Valittaa syvästi johtotehtävissä olevien naisten vähäistä lukumäärää kaikkien EU-toimielinten hallinnossa; 20. Kehottaa kaikkia Euroopan unionin toimielimiä tarkistamaan kaiken, mikä liittyy valintamenettelyyn, kuten työpaikkailmoitukset, hakemuskaavakkeet, kilpailujen valintalautakunnat ja arviointimenettelyn poistaakseen niistä kaiken mahdollisen naisiin kohdistuvan epäsuoran syrjinnän; 21. Kehottaa komissiota jatkamaan ja tehostamaan naisehdokkaiden suosimista silloin, kun naiset ovat aliedustettuina tietyllä alalla tai tasolla; 22. Pitää myönteisenä sitä, että parlamentin hallinto on hyväksynyt periaatteen, joka suosii naisia silloin, kun naiset ovat aliedustettuina tietyllä alalla tai tasolla, ja kehottaa parlamenttia toteuttamaan periaatetta myös käytännössä; 23. Kehottaa parlamentin hallintoa tarkistamaan ylennettyjen naisten lukumäärän vuosittain ja pääosastoittain ja vaatimaan kirjallisen selvityksen niiltä ylemmiltä johtajilta, jotka jättävät naiset pois nimitys- ja ylennyspapereistaan; 24. Kehottaa Euroopan unionin toimielinten hallintoja korottamaan kirjallisten kokeisiin osallistuvien ikärajaa niiden miesten ja naisten osalta, jotka ovat olleet poissa työelämästä, koska he ovat kasvattaneet lapsiaan tai olleet vanhempainlomalla tai hoitovapaalla; 25. Kehottaa komissiota vaatimaan, että jäsenvaltiot nimittävät yhtä paljon miehiä ja naisia yhteisön tason neuvoa-antaviin komiteoihin sekä komission korkeiksi virkamiehiksi; 26. Kehottaa komissiota tuomaan ajan tasalle vuodelta 1990 peräisin olevan Euroopan julkisen hallinnon instituutin (EIPA) tutkimuksen, joka koski miesten ja naisten tasa-arvoisen kohtelun erilaisia järjestelmiä ja käytäntöjä jäsenvaltioiden julkisella alalla, ja järjestämään yhdessä EIPA:n kanssa seurantakokouksen puutteiden paljastamiseksi ja esimerkillisen toiminnan julkistamiseksi; 27. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.